Diario Oficial de Galicia

xoves, 17 de xaneiro de 2008

III. OUTRAS DISPOSICIÓNS

Número do Dog:
12

Páxina do Dog:
1.217

Data da Disposición:
11 de xaneiro de 2008

Sección:
III. OUTRAS DISPOSICIÓNS

Organismo:
INSTITUTO GALEGO DE PROMOCIÓN ECONÓMICA

Rango:
Resolución

Título:

Resolución do 11 de xaneiro de 2008 pola que se procede á convocatoria para o exercicio 2008, en réxime de concorrencia competitiva, das liñas de axuda das bases reguladoras do Programa de Apoio á Innovación das Pequenas e Medianas Empresas (Programa Innoempresa) en Galicia.

O Consello de Dirección do Igape, na súa xuntanza do 22 de febreiro de 2007, acordou por unanimidade dos membros asistentes a aprobación das bases reguladoras do Programa de Apoio á Innovación das Pequenas e Medianas Empresas (Programa Innoempresa) en Galicia, publicadas mediante a Resolución do 9 de maio de 2007 (DOG nº 96, do 21 de maio).

Estas bases prevén que as convocatorias de axudas, que conterán en todo caso o prazo de presentación de solicitudes e os créditos asignados a elas, serán aprobadas mediante resolución do director xeral do Igape e publicadas no Diario Oficial de Galicia.

Na súa virtude e de conformidade coas facultades que teño conferidas,

RESOLVO:

Primeiro.-Convócanse, en réxime de concorrencia competitiva, as liñas de axuda das bases reguladoras do Programa de Apoio á Innovación das Pequenas e Medianas Empresas (Programa Innoempresa) en Galicia, publicadas mediante a Resolución do 9 de maio de 2007 (DOG nº 96, do 21 de maio de 2007), cuxo prazo de presentación de solicitudes se abrirá o día seguinte ao da publicación desta resolución no Diario Oficial de Galicia, no caso de coincidir en sábado ou día inhábil en Santiago de Compostela o prazo comezará o día hábil seguinte, e pecharase o 17 de marzo de 2008.

Segundo.-Os créditos dispoñibles para concesións no exercicio 2008 ascenden a 4.500.000 euros, que se aboarán con cargo ás seguintes aplicacións orzamentarias:

-E4/10/02-656700: 2.000.000 €.

-E4/10/02-656800: 2.500.000 €.

Terceiro.-Á vista do volume das solicitudes presentadas para cada liña e mediante resolución, o director xeral do Igape poderá redistribuír entre elas os créditos aprobados, os cales tamén poderán ser ampliados e as partidas orzamentarias modificadas mediante resolución publicada para o efecto.

Santiago de Compostela, 11 de xaneiro de 2008.

Álvaro Álvarez-Blázquez Fernández
Director xeral do Instituto Galego de Promoción Económica

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es